SPRÁVA KOMISIE EURÓPSKEMU PARLAMENTU A RADE

o činnostiach Nadácie IFRS, skupiny EFRAG a rady PIOB v roku 2021

1.Účel a rozsah správy

Európska únia 28. apríla 2021 prijala Program pre jednotný trh. Obsahuje integrovaný balík na podporu a posilnenie riadenia jednotného trhu s objemom 4,21 miliardy EUR na roky 2021 až 2027. V nariadení o Programe pre jednotný trh sa predpokladá finančné krytie vo výške 220,5 milióna EUR na procesy normalizácie, z čoho 61 miliónov EUR je vyčlenených na podporu vývoja vysokokvalitných medzinárodných štandardov finančného a nefinančného výkazníctva a medzinárodných audítorských štandardov a na uľahčenie ich začlenenia do práva Únie.

V rámci Programu pre jednotný trh poskytuje Komisia aj naďalej ročné granty na prevádzku trom organizáciám v oblasti finančného výkazníctva a auditu: Nadácii pre medzinárodné štandardy finančného výkazníctva (Nadácia IFRS), pokiaľ ide o vývoj medzinárodných štandardov finančného výkazníctva, ako aj vo všeobecnosti Európskej poradnej skupine pre finančné výkazníctvo (EFRAG) a Rade pre dohľad nad verejným záujmom (PIOB). Tieto tri organizácie zohrávajú dôležitú úlohu pri zabezpečovaní kvality, spoľahlivosti a dostupnosti verejných informácií o spoločnostiach, finančných, ale aj nefinančných informácií v správach podávaných podnikmi. Tieto informácie slúžia na podporu efektívnych kapitálových trhov, ochranu záujmov členov, investorov a iných poskytovateľov kapitálu spoločnostiam a na podporu sociálnej zodpovednosti podnikov vrátane udržateľnosti.

V nariadení (EÚ) 2021/690, ktorým sa zriaďuje Program pre jednotný trh, sa od Komisie vyžaduje, aby vypracovala výročnú správu o činnosti Nadácie IFRS, pokiaľ ide o vývoj medzinárodných štandardov finančného výkazníctva, ako aj o činnosti rady PIOB a skupiny EFRAG vo všeobecnosti, ktorú zašle Európskemu parlamentu a Rade. Touto správou sa plní uvedená povinnosť a sú v nej zhrnuté činnosti týchto troch organizácií v roku 2021.

2.Nadácia IFRS

2.1.Riadenie

Nadácia IFRS je nezisková organizácia so sídlom v Londýne (Spojené kráľovstvo), ktorá bola založená podľa všeobecného zákona o obchodných spoločnostiach štátu Delaware (Spojené štáty) s cieľom vyvinúť a presadzovať jednotný súbor účtovných štandardov vysokej kvality, ktoré sú zrozumiteľné, vykonateľné a medzinárodne uznávané, ako aj zjednodušovať jeho využívanie.

Nadácia IFRS zastrešuje Radu pre medzinárodné účtovné štandardy (IASB), ktorá je zodpovedná za vývoj medzinárodných štandardov finančného výkazníctva (IFRS). Podľa nariadenia (EÚ) č. 1606/2002 o uplatňovaní medzinárodných účtovných noriem (ďalej len „nariadenie o IAS“) môže Komisia schváliť nové alebo zmenené IFRS na základe odporúčania skupiny EFRAG na schválenie.

V novembri 2021 upravila Nadácia IFRS svoje stanovy a vytvorila Radu pre medzinárodné štandardy v oblasti udržateľnosti (ISSB), ktorá je zodpovedná za vývoj štandardov vykazovania informácií o udržateľnosti. Komisia poskytuje Nadácii IFRS finančnú podporu na vývoj IFRS.

Nadáciu IFRS riadi správna rada pozostávajúca z 22 správcov, ktorí sú kolektívne zodpovední za všeobecný dohľad nad radou IASB a radou ISSB a za vymenúvanie ich členov. Vymenovanie správcov podlieha rozdeleniu podľa geografického pôvodu a schváleniu monitorovacou radou, ktorá má zabezpečovať prepojenie s orgánmi verejnej moci a ktorej členom je aj Komisia.

Rada IASB má 14 členov, a to na základe požiadaviek geografickej vyváženosti. Členovia rady IASB sa vymenúvajú na obdobie piatich rokov, ktoré sa môže raz obnoviť. Rada IASB je zodpovedná za stanovovanie štandardov. V júli 2021 nahradil Hansa Hoogervorsta vo funkcii predsedu IASB prof. Dr. Andreas Barckow.

Rada ISSB bude pozostávať zo 14 členov z celého sveta s rôznym profesionálnym zameraním a jej súčasťou budú aj investori a zostavovatelia. Členovia rady ISSB sa takisto vymenúvajú na obdobie piatich rokov, ktoré sa môže raz obnoviť. Rada ISSB je zodpovedná za vývoj štandardov, ktoré by sa mohli využívať ako komplexné globálne východisko pre zverejňovanie vysokokvalitných informácií o udržateľnosti, z čoho by mali prospech investori aj kapitálové trhy. V decembri 2021 správcovia oznámili vymenovanie Emmanuela Fabera za predsedu rady ISSB, so začiatkom mandátu od 1. januára 2022.

Správcovia takisto vymenúvajú 14 členov Výboru pre interpretáciu medzinárodného finančného výkazníctva, ktorého úlohou je interpretovať uplatňovanie štandardov IFRS a poskytovať usmernenia v otázkach finančného výkazníctva, a členov poradnej rady Nadácie IFRS.

2.2.Činnosti

2.2.1.Stanovovanie štandardov

Po vypuknutí pandémie ochorenia COVID-19 v marci 2020 rada IASB poskytla zainteresovaným stranám podporu v otázkach týkajúcich sa pandémie a uplatňovania štandardov IFRS a odložila menej kritické konzultácie a niektoré dátumy nadobudnutia účinnosti nedávno prijatých zmien.

Vo februári 2021 vydala rada IASB zmeny medzinárodného účtovného štandardu (IAS) 1 Prezentácia účtovnej závierky a IAS 8 Účtovné politiky, zmeny v účtovných odhadoch a chyby, ktoré objasňujú rozdiely medzi účtovnými politikami a účtovnými odhadmi s cieľom zabezpečiť ďalšie konzistentné uplatňovanie a porovnateľnosť.